ขายพันธบัตรจ่ายหนี้กองทุน3.2แสนล้าน
คลังกางแผนกู้เงินจากประชาชนมาไถ่ถอนหนี้กองทุนฟื้นฟูฯ ร่วม 3.2 แสนล้านบาท
20 ส.ค. 2554

คลังกางแผนกู้เงินจากประชาชนมาไถ่ถอนหนี้กองทุนฟื้นฟูฯ ร่วม 3.2 แสนล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ในปีงบประมาณ 2555 กระทรวงการคลังมีแผนการกู้เงินจากตลาดเพื่อไถ่ถอนพันธบัตรออมทรัพย์ของกองทุนฟื้นฟูเพื่อการพัฒนาระบบสถาบันการเงิน (FIDF) รวมกว่า 3 แสนล้านบาท โดยในเดือน พ.ย.นี้จะถึงครบกำหนดไถ่ถอน 1.2 แสนล้านบาท และครบกำหนดในเดือน ส.ค. 2555 อีก 2 แสนล้านบาท
นายจักรกฤศฏิ์ กล่าวว่า การกู้เงินเพื่อไถ่ถอนพันธบัตรออมทรัพย์ FIDF ครั้งนี้ ถือว่าเป็นจำนวนที่สูงมาก ดังนั้นการกู้เงินเพียงครั้งเดียวอาจจะมีผลกระทบกับตลาดเงิน ทำให้อัตราดอกเบี้ยในตลาดกระโดดสูงขึ้นมาได้ ทาง สบน.จึงอยู่ระหว่างจ้างสถาบันการเงินมาเป็นที่ปรึกษาในการบริหารจัดการหนี้ในส่วนนี้
ทั้งนี้ ตามแผนที่ สบน.วางไว้ จะทยอยระดมเงินกู้เข้ามาต่อเนื่อง โดยระหว่างที่ยังไม่ได้ชำระก็จะให้ที่ปรึกษาการเงินนำเงินไปลงทุนที่ต่างๆ ก่อน เมื่อถึงกำหนดแต่ละครั้งก็นำเงินกลับมาไถ่ถอนพันธบัตแต่ละงวดเพื่อไม่ให้ตลาดเงินกระเทือน
สำหรับเงินที่จะระดมอยู่ระหว่างการวางแผน จะมีทั้งการออกพันธบัตรออมทรัพย์ขายให้กับประชาชนรายย่อยส่วนหนึ่ง และจะมีการกู้เงินระยะปานกลางและยาวอีกส่วนหนึ่ง โดยจะหารือความเหมาะสมกับที่ปรึกษาการเงิน
นายจักรกฤศฏิ์ กล่าวว่า สำหรับแผนการลดภาระหนี้ของ FIDF ที่ยังเหลืออยู่จำนวน 1.1 ล้านล้านบาท ซึ่งทำให้มีภาระดอกเบี้ยในแต่ละปี 8 หมื่นล้านบาทนั้น คงต้องรอรัฐบาลใหม่มาพิจารณา ซึ่งที่ผ่านมาได้หารือแนวทางกันเรียบร้อยแล้วว่าจะมีการแก้กฎหมายการบันทึกบัญชีของ ธปท. เพื่อทำให้มีกำไรมาชำระเงินต้น ที่ผ่านมามีปัญหาขาดทุนทางบัญชี ทำให้ธนาคารแห่งประเทศไทย (ธปท.) ไม่สามารถชำระเงินต้นมาหลายปี